Ewe skielik kyk ek met ander oë na Miriam, die suster van Moses en Aäron. Ja, sy speel ‘n rol, maar dit was of ek haar altyd misgekyk het. Totdat ek in die Leefstylbybel vir Vroue die beskrywing oor haar gelees het wat by Miga 6 geplaas is.
Miriam was ‘n profetes, maar ek het dit nooit besef nie. Skielik maak dit ook vir my sin. Sy was die eerste vrou wat ooit daardie titel gekry het.
Die Leefstylbybel noem dat sy baie agter die skerms gewerk het en dís dalk hoekom ‘n mens haar maklik kan miskyk.
Tipies profeet, was Miriam geneig om gou te praat en dan dinge te sê wat sy nie moes nie. Toe sy vir Moses aanspreek, teen God se wil, het sy melaats geword. Vir sewe dae was sy uitgesluit uit die kamp en het die Israeliete nie verder vertrek voor sy nie gesond was en kon saamgaan nie. God het vir haar genade bewys nadat Moses vir haar by Hom gepleit het. (Kyk net weer eens God se liefde raak, te midde van die straf!)
Miriam het deur hierdie nare voorval geleer dat alhoewel sy nie die leier was wat sy dalk graag sou wou wees nie, sy ook ‘n wonderlike en onmisbare rol gespeel het deur die leier te ondersteun. Sy het geleer om in die skadu te skitter. (Leefstylbybel vir vroue: bl 159)
Ek en jy kan ook ‘n verskil maak in die lewe van ander mense en in God se koninkryk, Kom ons doen dit!
Dit is so ‘n verligting om te weet dat ander mense ook sukkel met sekere goed. Dis nie net ek wat ontaktvol is nie! Ek wonder wat was Miriam se persoonlikheidstipe…. Ek dink ek en sy sou baie goeie vriendinne gewees het!
Dit is nogals ‘n oulike Bybel. Hy bekyk orals die vrou in die situasie. Tog hou ek steeds die meeste van Bybel in Praktyk.
Ek hou van my ou vertaling nog altyd die meeste… maar die ander is ook goed… eintlik hou ek net baie van Bybel lees x